মহাভারত (সংস্কৃত: महाभारत) সংস্কৃত ভাষায় রচিত প্রাচীন ভারতের দুটি প্রধান মহাকাব্যের অন্যতম (অপরটি হল "রামায়ণ")। এই মহাকাব্যটি হিন্দুশাস্ত্রের "ইতিহাস" অংশের অন্তর্গত।

"মহাভারত"-এর মূল উপজীব্য বিষয় হল কৌরব ও পাণ্ডবদের গৃহবিবাদ এবং কুরুক্ষেত্র যুদ্ধের পূর্বাপর ঘটনাবলি। তবে এই আখ্যানভাগের বাইরেও দর্শন ও ভক্তির অধিকাংশ উপাদানই এই মহাকাব্যে সংযোজিত হয়েছে। উদাহরণস্বরূপ বলা যায়, ধর্ম, অর্থ, কাম ও মোক্ষ – এই চার পুরুষার্থ-সংক্রান্ত একটি আলোচনা (১২।১৬১) সংযোজিত হয়েছে এই গ্রন্থে। "মহাভারত"-এর অন্তর্গত অন্যান্য গুরুত্বপূর্ণ রচনা ও উপাখ্যানগুলি হল "ভগবদ্গীতা", দময়ন্তীর উপাখ্যান, "রামায়ণ"-এর একটি সংক্ষিপ্ত পাঠান্তর ইত্যাদি। এগুলিকে "মহাভারত"-রচয়িতার নিজস্ব সৃষ্টি বলে মনে করা হয়।

প্রচলিত বিশ্বাস অনুযায়ী, "মহাভারত"-এর রচয়িতা বেদব্যাস। অনেক গবেষক এই মহাকাব্যের ঐতিহাসিক বিকাশ ও রচনাকালীন স্তরগুলি নিয়ে গবেষণা করেছেন। অধুনা প্রাপ্ত পাঠটির প্রাচীনতম অংশটি মোটামুটি ৪০০ খ্রিষ্টপূর্বাব্দ নাগাদ রচিত হয়। মহাভারতের মূলপাঠটি তার বর্তমান রূপটি পরিগ্রহ করে গুপ্তযুগের প্রথমাংশে (খ্রিষ্টীয় চতুর্থ শতাব্দী)। "মহাভারত" কথাটির অর্থ হল "ভরত বংশের মহান উপাখ্যান"। গ্রন্থেই উল্লিখিত হয়েছে যে "ভারত" নামে ২৪,০০০ শ্লোকবিশিষ্ট একটি ক্ষুদ্রতর আখ্যান থেকে "মহাভারত" মহাকাব্যের কাহিনিটি বিস্তার লাভ করে।

"মহাভারত"-এ এক লক্ষ শ্লোক ও দীর্ঘ গদ্যাংশ রয়েছে। এই মহাকাব্যের শব্দসংখ্যা প্রায় আঠারো লক্ষ। "মহাভারত" মহাকাব্যটির আয়তন "ইলিয়াড" ও "ওডিসি" কাব্যদ্বয়ের সম্মিলিত আয়তনের দশগুণ এবং "রামায়ণ"-এর চারগুণ।

পুরাণ
মহাভারত
বেদ
হিন্দু শাস্ত্র